РЕФЕРАТИТЕ

отличени в XX конкурс на НК „Родолюбие”

И тази година работата ни като оценители ни изправи пред една много трудна задача: да подберем най-добрите разработки на участниците в конкурса, достойни за награда. След въведените през последните години предварителни кръгове (училищни или общински) все по-малко работи, изпратени за националния кръг на конкурса, не биват допуснати за оценяване. Учениците отново показаха творчески подход към темите, което направи борбата много оспорвана. В регламента на конкурса тази година беше включен допълнителен кръг, чиято цел бе отличените участници да защитят пред комисия своите разработки. Учениците се справиха отлично и с това предизвикателство.

Една тема, предизвикала най-жив интерес при участниците, е родовата история. Учениците представят своята интерпретация на Завета на Апостола. Оригинална е работата на Божидара Узунска от 125 СОУ, която прекрасно защитава своята теза, че всеки обикновен човек всъщност е необикновен и в този смисъл „обикновените хора” са България и нейното бъдеще. Мария Пеева от НУКК представя интересно виждане за времето, което ни призовава да го обърнем, вземайки непреходните ценности. Десислава Динчева от 125 СОУ постига многопластовост в изложението чрез наслагване на историята на своя род върху историята на Ветрен. Учениците показват висока степен на лично участие и изследователски дух при събирането на материали по темата.

Впечатляваща е работата на Мартин Васев от СОУ „Св. Паисий Хилендарски”, гр. Дупница. Темата е „Толерантност на етносите в гр. Дупница през годините и днес”. Задълбоченото осмисляне на проблематиката от автора е показано в умело подбраните факти, съпроводени с подходящ анализ и изводи. „Визията за бъдещето” разкрива личната ангажираност и гражданската позиция на ученика.


Военната история на България е предмет на разработката на Десислава Господинова от Школата по история и етнография при МЦ Хасково. Авторката изследва една интригуваща проблематика: съдбата на българските деца по време на Балканската и Междусъюзническата война, отправяйки прекрасно послание към настоящето. Нетрадиционен поглед към военната история отправя и Теодора Иванова от Националната Априловска гимназия в Габрово. Ученичката се спира на историята на марша „Велик е нашият войник” като важен фактор за повишаване на бойния дух на българския войник.


Интерес предизвиква разработката на Нели Недева от Школата по история и етнография при МЦ Хасково. Тя е посветена на Асен Златаров. Авторката акцентира върху една мисъл на Асен Златаров, която и днес звучи актулно: „Всичко велико на тоя свят започва с мечтата.”

Спецификата на българския фолклор отново бе една от предпочетените теми в конкурса. Етническата пъстрота на сватбените обичаи в Смядовския регион е представена увлекателно от Розалия Петрова и Емилия Неделчева от СОУ „Св. Св. Кирил и Методий”, гр. Смядово. Изследователската дейност е извършвана от учениците с голямо желание и отговорност. Записани са разкази, песни и обичаи,  специфични за определена фолклорна област, а това е едно неоценимо богатство и за бъдещите поколения.  


Сред рефератите, посветени на народните будители, бяха отличени разработките на Валентин Кунчев от МГ „К. Величков”, гр. Пазарджик и Габриела Караджова от ОУ „Св. Св. Иван Рилски”, гр. Хасково. Учениците аргументират умело непреходното значение на делото на тези велики личности.


Увлекателно и с висока степен на лична ангажираност е изследването на Магдалена Петкова от НУКК „По стъпките на Апостола в Карлово и Сопот”. 


Красотата на родината ни продължава да впечатлява участниците в конкурса. Роберта Гуевска от СОУ „В. Левски”, гр. Троян разказва за един такъв кът от Стара планина. В хода на изложението са вплетени умело легенди и предания.


Изследователският дух, с който се отличават участниците в конкурса, се превърна в една трайна доминираща тенденция. За съществуването и голям принос имат както личните качества на учениците, така и всеотдайния труд и пример на техните консултанти. 

